侍郎亭
作者：黄庚
朝代：宋

paragraphs: 東鄰花圃栽雙松，一朝煨燼枝葉空。
侍郎庭前有雙松，至今古色摩蒼穹。
此木受命本千載，扶持若有神始終。
天留真質表文獻，柯葉蕃茂根本豐。
百年培植飽雨露，虬枝風撼鳴笙鏞。
掀髯相視雪貿貿，擁蓋對立雲童童。
不知天地有黄落，玄冥失柄春無功。
雲孫峨冠立亭下，典刑如侍乾淳翁。
昂藏自是廊廟具，夭矯亦有山林風。
稜稜鐵面不可犯，麾去秦爵如飛蓬。
諸孫奉酒立松下，森森頭角皆虬龍。